MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 60554/22.10.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE 
la proiectul de hotărâre privind aprobarea vânzării imobilului- teren situat în Satu Mare, str. Caişilor nr. 25
Proiectul de hotărâre se întemeiază, din punct de vedere juridic, pe următoarele prevederi:

- art. 10 alin. (2) şi art. 24  ale Legii cadastrului şi publicităţii imobiliare nr. 7/1996, republicată, cu modificările şi completările ulterioare;

- art. 354, art. 355 şi art. 364 alin. (1) din OUG nr. 57/2019 privind Codul adminsitrativ;
Bunurile proprietate privată a unităţilor administrativ-teritoriale sunt reglementate de prevederile art. 553 alin. (1), alin. (4) din Codul Civil, iar autorităţile administraţiei publice locale dispun asupra acestor bunuri, în conformitate cu dispoziţiile art. 87 alin. (5) din OUG nr. 57/2019 privind Codul administrativ. 
Vânzarea unui teren proprietate privată a statului/unităţii administrativ-teritoriale pe care sunt edificate construcţii se poate face către proprietarul construcţiilor respective, iar preţul de vânzare se stabileşte printr-un raport de evaluare aprobat de către autoritatea deliberativă [art. 364 alin. (1) din Codul administrativ]. 
Conform extrasului  de carte funciară nr. 157632 (CF vechi 1359) sub nr. top 1771/2 imobilului, proprietatea petentei, îi corespunde teren în suprafaţă de 166 mp şi o construcţie. Terenul în suprafaţă de 25 mp este înscris în CF 193428 (CF vechi 5442) nr. cad. 193428 (nr. top 1774/7) este proprietatea privată a Municipiului Satu Mare.  
Conform lucrării se specialitate denumită „Plan de amplasament şi delimitare a imobilului”, vizată de A.N.C.P.I.  Satu Mare sub nr. 50258/17.04.2026, executată de ing. Ijac Denisa-Ramona, şi memoriul tehnic, parcela de teren în suprafață de 25 de mp formează un singur corp de proprietate cu parcela de teren în suprafaţă de 166 mp identificată sub nr. top top 1771/2 şi pe care este amplasată casa petentei.
Din certificatul de atestare fiscală pentru persoane fizice nr. 218332/18.08.2026 reiese faptul că petenta nu figurează cu creanţe către bugetul local, precum şi faptul că au declarat la Direcţia de Impozite şi Taxe Locale  Satu Mare folosinţa asupra terenului, plătind şi taxa teren aferentă.   
În prezent imobilul în cauză nu face obiectul vreunui litigiu aflat pe rolul instanțelor judecătorești și nu a facut obiectul vreunei cereri de revendicare formulate în temeiul Legii nr. 10/2001.
Preţul de vânzare a fost stabilit conform preţurilor prevăzute în raportul de evaluare care constituie Anexa la Hotărârea Consiliului Local al municipiului Satu Mare nr. 249/24.09.2026. 
Petenta cumpărătoare va suporta cheltuielile ocazionate de autentificarea actului de înstrăinare, inclusiv cele privind înscrierea în cartea funciară a dreptului ei de proprietate asupra terenului dobândit, conform dispoziţiilor art. 1666 C.civ. 

Sunt incidente şi prevederile art. 885, art. 888, art. 1650 şi urm. din Codul Civil, precum şi cele ale art. 108 lit. e), art. 129 alin. (2) lit. c), alin. (6) lit. b) şi art. 139 alin. (2) din OUG nr. 57/2019 privind Codul administrativ.

Cu privire la oportunitatea promovării lui, s-a pronunţat iniţiatorul prin referatul de aprobare, iar raportul de specialitate al Serviciului Patrimoniu, Concesionări, Închirieri analizează încadrarea solicitării în prevederile art. 364 alin. (1) din Codul administrativ.  

Pentru considerentele mai sus arătate, proiectul de hotărâre se încadrează în prevederile legale în vigoare.
În consecinţă, proiectul de hotărâre privind aprobarea vânzării unui  imobilului-teren situat în Satu Mare, str. Caişilor nr. 25, se înaintează Consiliului Local al municipiului Satu Mare cu propunere de aprobare.

